Ein meßner in eim dorfe was,
der einsmals bei dem weine saß,
fürt mit im heim
zwen volle bauren in sein hause,
mit in in gheim
zu leben erst recht in dem sause.
Sein frau saß vor dem ofen dort,
munket und redet gar kein wort,
sach in strang an,
gab im kein antwort auf sein fregen;
da dacht der man,
der frauen wer ir sprach verlegen;
Dacht an den pfarrer, dem vor jare
die sprach auch oft verlegen ware,
wie er im wer geloffen spat
in die apotek in die stat
und het im bracht
schwarz kirssenwaßer, der nature,
das im balt macht
sein sprach und das er reden wure.